Bestuurder vasgekeer ná bakkie teen trok botsEen van die bestuurders moes met lewenskake bevry word. (Foto: Verskaf) Nooddienste was Donderdagaand genoop om ŉ man met lewenskake uit sy voertuig te bevry nadat hy in ŉ ernstige ongeluk op die R114 naby die Mnandi-omgewing in Centurion betrokke was. Die private ambulansdiens Emer-G-Med sê ŉ ligte afleweringsvoertuig, oftewel bakkie, en ŉ vragmotor het teen mekaar gebots. Dit het veroorsaak dat die bestuurder van die bakkie in die wrak vasgekeer is. Die vragmotor was op sy dak gekeer en die bakkie was amper onder die vragmotor ingewig. “Lewenskake was nodig om hom uit die wrak te bevry, waarna paramedici hard gewerk het om hom te stabiliseer,” sê die ambulansdiens. “Nadat hy gestabiliseer is, is hy per ambulans na ŉ naburige hospitaal vir behandeling geneem.” ŉ Motoris wat een van die eerste mense op die toneel was, sê egter daar was ook ŉ ander motor in die ongeluk betrokke. ŉ Gesin, onder wie ŉ baba, was glo die insittendes van dié motor. “Die pa het beserings aan sy kop en gesig opgedoen. Hy was baie deurmekaar,” sê die ooggetuie. “Die ma was op die oog af nie beseer nie en die baba het klein snymerke en stampe op sy gesiggie weg.” Die ooggetuie sê sy het probeer om die gesin te help, aangesien die man nog in die afleweringsvoertuig vasgekeer was. “Die motor [waarin die gesin was] het die trefslag van voor af gekry. Ek kon nie glo dat daardie gesin lewend daar uitgekom het nie. Dit was ŉ wrak.” Die bakkie en die vragmotor was glo ŉ ent weg van die gesin se beskadigde motor. Volgens die ooggetuie was dit ŉ ernstige ongeluk waarin die bakkie byna onder die vragmotor ingewig was. Een van die voertuie was op sy dak, terwyl die ander een op sy sy gelê het. Dit is nog nie duidelik wat van die gesin geword het of in watter toestand die bestuurder van die vragmotor is nie. (Foto: Verskaf)